[{"text_idx": "#000000", "text": "C\u0302u bovaj\u0302o ne estas c\u0302evalaj\u0302o? (Foto de EK)"}, {"text_idx": "#000001", "text": "Du jarojn post grandega viando-skandalo, la Eu\u0306ropa Parlamento voc\u0302donis por devigi la vendistojn informi konsumantojn pri la lando de origino de karno uzata en antau\u0306faritaj mang\u0302aj\u0302oj, ekzemple, en \u201clasanjoj\u201d. Tio jam estas la kazo por fres\u0302a bov-karno, kiu estas por rekta konsumado \u2013 ni kuiras kaj mang\u0302as g\u0302in rekte. Sed 30-50% (la procentaj\u0302o varias lau\u0306lande) da viando venas al firmaoj, kiuj prilaboras la viandon kaj faras antau\u0306preparitajn mang\u0302aj\u0302ojn."}, {"text_idx": "#000003", "text": "\u201cPost la skandalo pri c\u0302evala karno nia tasko estas reakiri la fidon de konsumantoj\u201d, \u2013 diris parlamentano Giovanni La Via. Aliaj parlamentanoj ripetis maltrankvilon pri la ebleco de novaj frau\u0306doj en la nutraj\u0302industria kaj agrikultura sektoroj."}, {"text_idx": "#000004", "text": "Brita verdulo kaj parlamentano Keith Taylor diris, ke homoj rajtas scii de kie ilia mang\u0302o venas. \u201cLa propra esplorado de la komisiono klarigis c\u0302i tion. Ekde aprilo c\u0302i-jara, oni devigos etikedi la originon por c\u0302iu fres\u0302a, malvarma au\u0306 frosta viando. Estas same grave, ke ni havu la saman devigon pri viando uzita en aliaj produktoj\u201d, \u2013 diris Taylor."}, {"text_idx": "#000005", "text": "Samtempe, en la Eu\u0306ropa Unio oni priparolas la novan komercan traktadon kun Usono. Lau\u0306 Ju\u0308rgen Knirsch el Greenpeace, usonaj firmaoj volas subfosi eu\u0306ropajn regulojn pri medioprotektado kaj sano kaj ankau\u0306 pri pli striktaj EU-limoj pri pesticidoj. \u201cUsonaj eksportistoj de greno, sojfaboj, porkaj\u0302o kaj kokidaj\u0302o volas vendi siajn genetike modifitajn kultivaj\u0302ojn, kokidojn kaj hormonigitan karnon en la Eu\u0306ropa merkato\u201d, \u2013 diris Knirsch. Li volas ke la ekzistantaj EU-normoj, kiuj protektas la konsumantojn, estu konsiderataj en la estonta komerctraktado kun Usono."}]